
Abstrak

[bookmark: _Hlk70425441][bookmark: _Hlk70579391][bookmark: _Hlk65776017]Masyarakat Iban Sarawak merupakan rumpun Dayak yang terdapat di Kepulauan Borneo. Masyarakat peribumi ini kaya dengan pelbagai warisan adat resam yang menjadi panduan dalam kehidupan bermasyarakat. Ritual dan pantang larang adalah antara amalan yang dipraktikkan dalam pelbagai kegiatan hidup termasuklah dalam aktiviti ekonomi. Sehubungan itu, timbul persoalan tentang apakah pantang larang atau tabu daripada aspek bahasa yang diamalkan oleh masyarakat Iban dalam aktiviti ekonomi mereka? Apakah fungsi tabu bahasa tersebut dan faktor yang mempengaruhi penggunaannya? Justeru, makalah ini bertujuan membincangkan jenis tabu bahasa, fungsi tabu bahasa serta faktor penggunaannya dalam kegiatan ekonomi masyarakat Iban. Untuk tujuan tersebut, kajian lapangan dijalankan di petempatan masyarakat Iban di Sungai Passai, Sibu Sarawak. Data diperoleh melalui kaedah temu bual dan rakaman yang melibatkan tujuh informan penutur natif bahasa Iban, berdasarkan kriteria NORM/F. Data dianalisis secara deskriptif selaras dengan objektif kajian. Dapatan kajian menunjukkan bahawa tabu bahasa dalam kegiatan ekonomi masyarakat Iban di Sungai Passai diamalkan dalam aktiviti penanaman padi, perikanan, perburuan dan pengutipan hasil hutan. Tabu bahasa berfungsi untuk mengekalkan kesejahteraan dalam masyarakat, semasa menjalankan aktiviti ekonomi dan untuk menjamin pendapatan yang lumayan. Faktor utama tabu bahasa diamalkan oleh masyarakat Iban di Sungai Passai disebabkan oleh pengaruh budaya tradisi yang telah sebati dengan kehidupan mereka sejak turun-temurun. Selain itu, faktor sikap dan faktor taraf hidup juga turut mempengaruhi penggunaan tabu bahasa dalam masyarakat ini. Kesimpulannya, masyarakat Iban di Sungai Passai mengamalkan tabu bahasa dalam aktiviti ekonomi harian mereka, demi menjamin kesejahteraan dalam masyarakat dan amalan ini dipengaruhi oleh faktor budaya, sikap dan taraf hidup mereka.

Language taboo in economic activities of the Iban communities in Sungai Passai, Sarawak


Abstract

[bookmark: _Hlk70578819]The Iban community in Sarawak is a branch of the Dayak people of the Borneo Islands. This indigenous community is rich in various customary heritages that serve as a guide in the life of the community. Rituals and taboos are among the practices practiced in various activities of life, including economic activities. In this regard, the question arises as to whether the language taboo practiced by the Iban community in their economic activities? What is the function of the language taboo and the factors that influence its use? Thus, this paper aims to discuss the types and functions of language taboos and the factors of their use in the economic activities of the Iban community. For that purpose, a field study was conducted in the Iban community settlement in Sungai Passai, Sibu Sarawak. Data were obtained through interviews and recordings which involved seven native speakers of the Iban language, based on the NORMF criteria. The data was analysed descriptively in line with the research objectives. The findings showed that the taboo language in economic activities in the Iban Passai community is practiced in paddy cultivation, fishing, hunting and forest harvesting. Language taboos serve to maintain well-being in society while carrying out economic activities and to ensure a lucrative income. The main factor of language taboo practiced by the Iban community at the Sungai Passai is due to the influence of traditional culture that has been practised by generation from generation. In addition, attitude and standard of living factors also influence the usage of language taboo in this community. In conclusion, the Iban community in Sungai Passai practices taboo language in their various daily economic activities, which aim to ensure well-being in the community and this practice is influenced by their cultural factors, attitudes and living standards.

Pengenalan

Daripada segi etimologi, ‘tabu’ berasal daripada kata bahasa Tongan tabu dan bahasa Maori tapu, yang merujuk kepada larangan tindakan berdasarkan kepercayaan bahawa tingkah laku tersebut terlalu suci atau terlalu berbahaya untuk dilakukan oleh individu biasa (Britannica, 2019). Menurut Allan (2019) pula, tabu adalah satu bentuk pelarangan yang wujud daripada kekangan sosial ke atas tingkah laku individu. Tabu diamalkan oleh pelbagai masyarakat di dunia, yang berupa larangan menyentuh objek atau memakan makanan tertentu; larangan menggunakan warna tertentu atau berada di kawasan yang dianggap keramat atau suci; larangan menyebut nama haiwan, nama nenek moyang atau nama tokoh yang dianggap suci atau keramat; larangan melakukan sesuatu perkara pada masa atau hari tertentu serta larangan membicarakan topik yang tertentu. Sama ada berasaskan adat ataupun kepercayaan, pelanggaran sesuatu tabu lazimnya dianggap mengakibatkan kesan negatif atau menjejaskan kesejahteraan anggota masyarakat. Daripada aspek bahasa, I Ketut Darma Laksana (2009) membahagikan tabu kepada tabu berkaitan namaan/perkataan dan tabu berkaitan sumpah serapah. Tabu berkaitan namaan/perkataan meliputi larangan menyebut nama orang tua/nama ahli keluarga, nama tuhan, nama orang yang meninggal dunia, nama haiwan buas dan nama haiwan tertentu yang dianggap sakral. Seterusnya tabu berkaitan sumpah serapah pula merangkumi larangan menggunakan perkataan atau ungkapan yang berunsur makian (abusive swearing), kutukan (cursing), sumpahan (swearing), carutan (obscenity) dan juga seruan (expletive). 
Masyarakat Iban merupakan kaum peribumi terbesar di Sarawak yang kaya dengan pelbagai adat resam yang masih diamalkan sehingga ke hari ini. Masyarakat ini menuturkan bahasa Iban yang tergolong dalam kelompok Ibanik, iaitu satu sub cabang bahasa Melayik (Chong, 2018; Rahim et al., 2018). Masyarakat Iban dikatakan mempunyai daya intelektual yang tinggi dalam mewujudkan adat, budaya dan warisan bagi membentuk identiti dan jati diri mereka (Gregory Kiyai et al., 2020). Hal ini dapat dilihat dalam hal ehwal pergaulan, upacara adat seperti perkahwinan, kelahiran, kematian, perubatan politik dan juga aktiviti ekonomi. Daripada aspek kepercayaan, masyarakat Iban mempunyai kepercayaan terhadap kuasa luar biasa iaitu petara (tuhan), dewa-dewi, antu (hantu), semangat baik dan jahat, serta roh nenek moyang (Noria, 2004). Justeru, masyarakat ini mempunyai pelbagai ritual yang dipersembahkan kepada kuasa ghaib, sama ada untuk tujuan penghormatan, mendapatkan petunjuk dan memohon kesejahteraan. 
[bookmark: _Hlk70514369]Daripada aspek ekonomi, masyarakat Iban sejak dahulu lagi terkenal sebagai peneroka hutan rimba untuk tujuan membuka petempatan baharu. Mereka dikatakan sering mengembara dari satu tempat ke satu tempat yang lain, untuk mencari kawasan yang lebih subur bagi tujuan penanaman padi bukit (Noria, 2014). Sehingga kini, penanaman padi merupakan sumber utama ekonomi masyarakat Iban (Gregory Kiyai et al., 2020). Sebagai masyarakat pertanian, terdapat pelbagai ritual dan pantang larang yang diamalkan oleh masyarakat Iban pada setiap peringkat kerja. Misalnya untuk memulakan musim kerja penanaman padi, ritual Gawai Batu yang diadakan untuk mendapatkan keberkatan daripada tuhan atau kuasa luar biasa (Noria, 2014). Selain itu, terdapat juga pantang larang daripada segi perbuatan, contohnya larangan menebas dan membakar huma pada hari yang ke-15 (ketika bulan purnama hampir penuh) dan hari ke-16 (ketika bulan purnama bersaiz kecil) (Noria, 2014). Selain daripada ritual dan amalan pantang larang yang bersifat perbuatan, timbul persoalan tentang apakah pantang larang daripada aspek bahasa yang diamalkan oleh masyarakat Iban dalam aktiviti ekonomi mereka? Persoalan lain, apakah fungsi pantang larang bahasa tersebut serta faktor yang mempengaruhi penggunaannya? Sehubungan itu, makalah ini bertujuan untuk mengupas kewujudan pantang larang bahasa atau tabu bahasa dalam kegiatan ekonomi masyarakat Iban. Selain itu, makalah ini turut membincangkan fungsi tabu bahasa dalam aktiviti ekonomi serta faktor yang mempengaruhi penggunaan tabu bahasa tersebut. 


Sorotan literatur

Tabu bahasa adalah sebahagian daripada amalan budaya dalam pelbagai masyarakat di Nusantara Robiansyah et al. (2017) dan Andi Sunandar et al. (2018) misalnya, pernah membincangkan penggunaan tabu bahasa dalam aktiviti ekonomi masyarakat Kalimantan Barat, Indonesia. Berdasarkan kajian Robiansyah et al. (2017), penutur dialek Melayu Ngabang di Kalimantan Barat, mempunyai tabu bahasa berkaitan pekerjaan, iaitu larangan menyebut kata pudi (intan) sewaktu mendulang emas. Menurut kepercayaan masyarakat Melayu Ngabang, sekiranya kata pudi disebut, emas yang dicari tidak dapat diperoleh kerana ia menjadi ghaib. Bagi masyarakat Dayak Bekaeh di Kabupaten Bengkayang pula, kata oyopm (babi) adalah tabu disebut ketika sedang bekerja di ladang, kerana dikhuatiri haiwan ini akan datang ke kawasan ladang sekiranya namanya disebut (Andi Sunandar et al., 2018). Begitu juga dengan frasa jih koboʔ, merupakan frasa yang sangat dilarang diucapkan kepada orang yang hendak pergi berburu atau memancing. Hal ini kerana Jih koboʔ adalah ungkapan yang berunsur sumpahan agar makhluk halus mengganggu aktiviti tersebut. Justeru sekiranya frasa tersebut diujarkan, haiwan atau hasil pancingan akan sukar diperoleh, kerana dipercayai diganggu oleh makhluk halus. Berdasarkan kedua-dua kajian tersebut, dapat disimpulkan bahawa tabu bahasa berfungsi sebagai panduan dalam menjalankan aktiviti pekerjaan. Selain itu, tabu bahasa juga mencerminkan kepercayaan masyarakat Kalimantan, bahawa haiwan dan makhluk ghaib mempunyai pengaruh terhadap hasil kegiatan ekonomi.
Tabu bahasa dalam kegiatan ekonomi masyarakat peribumi Sabah pernah dibincangkan oleh Petronella dan Kartini (2015). Hasil kajian mereka mendapati bahawa masyarakat Dusun di Kampung Bundu Tuhan, Ranau Sabah, mengamalkan tabu bahasa dalam aktiviti penanaman padi. Semasa musim menuai padi contohnya, masyarakat Dusun dilarang mengujarkan ayat seperti, ula toko i hiti (cukuplah kita sampai di sini), atau noponu no doho payanan (bekas saya sudah penuh). Tabu ini bertujuan untuk mengelakkan semangat padi beranggapan bahawa musim menuai sudah selesai atau petani sudah mendapat hasil tuaian yang banyak. Menurut para pengkaji ini juga, sekiranya terdapat pertanyaan sama ada kawasan padi yang perlu dituai masih besar/luas atau tidak, maka orang yang ditanya tidak boleh menjawab, agayo po (masih besar lagi). Sebaliknya, jawapan yang harus diberikan ialah, alayang po bo da rii nga amu i ogumu momuhu (masih luas tetapi tidak ramai orang yang membantu). Tabu ini sebenarnya bertujuan untuk memberitahu semangat penjaga padi supaya memberikan tempoh yang lebih lama kepada petani untuk menuai. Berdasarkan kepercayaan masyarakat Dusun, sekiranya pantang larang ini dilanggar, dipercayai hasil tuaian padi akan terjejas kerana kawasan penanaman padi diganggu oleh makhluk halus. 
Azyantee (2013), membincangkan amalan tabu dalam masyarakat Orang Asli Mah Meri di Tanjung Sepat, Banting Selangor. Masyarakat Mah Meri bekerja sebagai nelayan, petani, mengusahakan ladang sawit, mencari hasil hutan, mengukir patung dan topeng, dan sebilangan kecil bekerja dalam sektor awam. Masyarakat ini menganut kepercayaan animisme iaitu percaya kepada roh nenek moyang, hantu dan semangat setiap makhluk, termasuk haiwan dan tumbuhan. Dalam hal ini menurut Azyantee, amalan tabu merupakan salah satu manifestasi hormat terhadap entiti ghaib tersebut. Sebagai masyarakat yang bergantung pada sumber hutan dan hasil laut, masyarakat Mah Meri percaya bahawa setiap perlakuan dan tutur kata dalam urusan pekerjaan hendaklah dijaga bagi mengelakkan kemarahan penunggu hutan dan laut. Justeru, selain mengadakan upacara ritual sebagai tanda menghormati dan menjaga hubungan dengan makhluk ghaib yang mendiami sesuatu kawasan, masyarakat ini juga melarang nama-nama haiwan tertentu disebut, khususnya ketika berada di dalam hutan. Antaranya ialah ninik (harimau), meghat (gajah), ketu (biawak, giang (buaya), bayak (beruang) dan buang (beruk). Nama-nama haiwan ini dilarang disebut, bagi mengelakkan berlakunya musibah sewaktu berada di dalam hutan.
Tabu bahasa dalam masyarakat Iban Sarawak, pernah dikaji oleh Mias Anak Geraji (2007). Kajian Mias meneliti tabu bahasa dalam ritual masyarakat Iban, di rumah panjang Mansai di daerah Kapit, Sarawak. Hasil kajian tersebut mendapati bahawa terdapat ungkapan-ungkapan yang tabu diucapkan semasa upacara tertentu dalam masyarakat Iban. Sebagai contoh dalam ritual bebelian yang bertujuan memanggil roh pesakit, bomoh yang dijemput oleh ahli keluarga pesakit, tidak boleh menjawab au (ya) secara langsung, sebagai tanda persetujuan. Sebaliknya bomoh hendaklah menjawab dengan ayat, meda baka ia meh (tengoklah macam mana), bagi memenuhi permintaan tersebut. Hal ini kerana sekiranya kata au diujarkan, roh-roh jahat dipercayai akan mendengar hal tersebut dan akan mengganggu ritual bebelian yang akan diadakan. Demikian juga dalam upacara teresang tinggi yang bertujuan untuk menzahirkan kesyukuran kepada petara (tuhan), terdapat tabu bahasa yang mesti dipatuhi oleh penghuni rumah panjang. Misalnya setelah binaan tiang buluh khas untuk upacara selesai didirikan, akan diadakan pula upacara miring yang bertujuan memberi hidangan kepada tuhan. Gadis yang terlibat membawa piring dilarang mengujarkan ayat seperti, lelak amat (sangat letih/penat), kerana ujaran sedemikian dipercayai boleh mendatangkan musibah. Kajian ini menunjukkan bahawa amalan tabu bahasa dalam masyarakat Iban di rumah panjang Mansai bertujuan untuk melancarkan perjalanan ritual tertentu untuk mengelakkan berlakunya perkara buruk kepada anggota masyarakat.
Berdasarkan tinjauan literatur, dapat dirumuskan bahawa tabu bahasa diamalkan dalam pelbagai kegiatan hidup masyarakat di Nusantara, sama ada tabu yang berbentuk larangan menyebut nama haiwan dan nama benda tertentu, larangan mengujarkan frasa yang berunsur sumpahan serta larangan mengujarkan ayat tertentu yang berkaitan dengan kegiatan pekerjaan mahupun ritual. Tabu bahasa tersebut berkait rapat dengan kepercayaan masyarakat terhadap kewujudan semangat alam, semangat pada sesuatu objek, haiwan dan juga kewujudan makhluk ghaib. Entiti-entiti ini dipercayai boleh mempengaruhi untung nasib dan kesejahteraan anggota masyarakat dalam melaksanakan urusan pekerjaan. Dalam pada itu, walaupun telah ada kajian terdahulu tentang tabu bahasa dalam masyarakat Iban, namun kajian tersebut tertumpu kepada tabu bahasa dalam upacara tertentu dan tidak memfokuskan tabu bahasa berkaitan aktiviti ekonomi harian masyarakat Iban. Oleh itu, kajian tentang penggunaan tabu bahasa secara khusus dalam kegiatan ekonomi masyarakat Iban perlu dilaksanakan. 


Metode kajian

Masyarakat Iban merupakan kaum peribumi terbesar di Sarawak, yang mewakili kira-kira 28.8 % populasi di negeri tersebut (Eva Kristin Larry Sait et al., 2018). Masyarakat ini tersebar di hampir semua bahagian di negeri Sarawak termasuklah Bahagian Sri Aman, Sibu, Miri, Bintulu, Baram, Samarahan, Betong, Limbang dan lain-lain. Sehubungan itu, kajian ini memilih Sibu sebagai kawasan kajian, yang merupakan kawasan daerah pengkaji. Untuk mendapatkan data tentang tabu bahasa dalam kegiatan ekonomi masyarakat Iban, kajian lapangan dijalankan di Sungai Passai (Sungai Pasai) (lihat Rajah 1). Sungai Passai merupakan salah satu petempatan luar bandar terpencil masyarakat Iban yang terletak kira-kira 45 km dari bandar baru Sibu Jaya. Kawasan Sungai Passai dinamakan bersempena dengan nama sungai Passai, yang terbahagi kepada bahagian hulu, tengah dan hilir. Dalam kajian ini, tujuh orang penutur natif bahasa Iban dari kawasan Sungai Passai dipilih sebagai informan, berdasarkan kriteria NORM/F (Non Mobile, Old, Rular, Male/Female). Informan-informan tersebut terdiri daripada kalangan masyarakat Iban yang berumur dalam lingkungan 40 hingga 75 tahun, tiga lelaki dan empat wanita yang bermastautin di Sungai Passai secara tetap. Pengumpulan data kajian tentang jenis tabu bahasa dalam aktiviti ekonomi masyarakat Iban yang dikaji, dilakukan menerusi kaedah temu bual dan rakaman. Temu bual dijalankan dalam bahasa Iban dan bersifat tidak formal serta tidak berstruktur. Hal ini untuk memastikan informan selesa dan tidak berasa malu sewaktu sesi perbualan tentang tabu bahasa. Seterusnya, data tabu bahasa yang diperoleh, dianalisis secara deskriptif selaras dengan objektif kajian yang ditetapkan.

[image: ]
Sumber: Google Maps (2018)

Rajah 1. Peta Kawasan Sungai Pasai, di bahagian Sibu, negeri Sarawak.

Jenis tabu bahasa dan fungsinya 

Berdasarkan dapatan kajian, masyarakat Iban di Sungai Passai, Sibu Sarawak menjalankan kegiatan ekonomi utama seperti penanaman padi, perburuan, perikanan dan pengutipan hasil hutan. Setiap kegiatan ekonomi tersebut mempunyai tabu bahasa dan fungsinya yang tersendiri. Penanaman padi, khususnya padi bukit menjadi sumber ekonomi utama masyarakat Iban di Sungai Passai, yang dijalankan secara tradisional, dan melibatkan tenaga kerja yang banyak. Justeru daripada peringkat awal sehingga ke peringkat akhir proses ini, masyarakat Iban di Sungai Passai mengamalkan gotong-royong sesama saudara-mara dan juga tetangga. Sehubungan itu, masyarakat Iban di Sungai Passai mempunyai tabu bahasa daripada segi menyebut perkataan, frasa atau ungkapan yang berkaitan dengan penanaman padi sama ada di peringkat awal, peringkat pertengahan dan peringkat menuai. Jadual 1 menunjukkan beberapa contoh tabu bahasa berkaitan penanaman padi dalam masyarakat Iban di Sungai Passai. 

Jadual 1. Tabu bahasa dalam Masyarakat Iban berkaitan aktiviti penanaman padi

	No.
	Tabu Bahasa 
Iban
	Bahasa 
Melayu
	Penggantian Kata/Frasa dalam bahasa Iban
	Maksud dalam Bahasa Melayu

	1.
	tanah kusi/ti nda manah
	tanah tidak subur/ tidak elok
	nawang
	kosong

	2.
	padi jai 
	padi rosak
	telih
	luka

	3.
	burung pipit
	burung pipit
	utai ke terebai
	benda yang
terbang

	4.
	padi ti ami enggau manah
	padi dalam
keadaan
subur/baik
	berandau ke
pemanah nyumbuh
atau kera
	berbual tentang
kebaikan monyet
atau kera

	5. 
	ngetau
	menuai
	ngambi buah  rumput
	mengambil buah
rumput


		Jadual 1 memaparkan frasa dan kata tabu dalam bahasa Iban yang berkaitan aktiviti penanaman padi, iaitu 1. tanah kusi/ti nda manah, 2. padi jai, 3. burung pipit, 4. padi ti ami enggau manah dan 5. ngetau. Masyarakat Iban di Sungai Passai lazimnya menjalankan kegiatan penanaman padi setiap tahun. Walau bagaimanapun sekiranya terdapat tetangga atau saudara-mara yang tidak menanam padi pada tahun tersebut, keadaan ini menimbulkan pertanyaan kepada saudara-mara atau tetangga. Dalam hal ini, terdapat tabu bahasa daripada segi jawapan yang dikemukakan oleh pihak yang ditanya tentang hal tersebut. Sekiranya pada tahun tersebut, penanaman padi tidak dijalankan disebabkan oleh keadaan kawasan tanah yang tidak subur, maka pihak yang ditanya tidak boleh menyatakan secara terus terang bahawa tanah mereka tidak subur atau tidak elok, atau dalam bahasa Ibannya disebut, tanah kusi atau ti nda manah. Sekiranya perkara ini dinyatakan secara terus terang, masyarakat Iban percaya bahawa tanah tersebut tidak akan mendatangkan hasil pada tahun seterusnya. Justeru, pihak yang ditanya biasanya akan menggunakan perkataan lain untuk menggambarkan keadaan tanah yang tidak subur atau tidak elok. Perkataan yang digunakan ialah nawang, yang bermaksud kosong dalam bahasa Melayu. Dalam hal ini, masyarakat Iban di Sungai Passai menggunakan kata nawang (kosong) bagi mewakili deskripsi makna yang menggambarkan keadaan tanah yang tidak subur untuk penanaman padi.
Dalam pada itu, sudah menjadi lumrah bahawa antara cabaran dalam pertanian padi masyarakat Iban di Sungai Passai adalah gangguan daripada haiwan perosak. Dalam hal ini, masyarakat Iban di Sungai Passai turut mempunyai tabu bahasa berkaitan dengan keadaan padi yang rosak akibat gangguan haiwan perosak. Sebagai contoh, sekiranya terdapat kesan yang menunjukkan bahawa padi mereka rosak akibat diserang tikus, masyarakat Iban biasanya tidak akan menceritakan perkara ini secara terus terang kepada ahli keluarga atau jiran tetangga. Sebaliknya mereka akan menggunakan kata telih, yang secara literalnya dalam bahasa Melayu bermaksud luka. Kata telih atau luka ini merupakan kata yang membawa maksud tersirat bahawa padi mereka rosak akibat dimakan tikus. Seterusnya untuk menyatakan keadaan padi yang diganggu atau dimakan oleh burung pipit, masyarakat Iban di Sungai Passai dilarang menyebut nama burung pipit secara tersurat atau menegur perbuatan burung pipit. Hal ini kerana, sekiranya nama burung pipit disebut, masyarakat Iban percaya bahawa roh jahat akan menguasai burung pipit dan akan terus mengganggu tanaman padi mereka. Sebagai ganti, mereka akan menyebut frasa, utai ke terebai yang bermaksud benda yang terbang, bagi merujuk burung pipit yang mengganggu kawasan tanaman padi. 
Seterusnya, jika tanaman padi masyarakat Iban di Sungai Passai berada dalam keadaan subur atau baik, mereka lazimnya tidak akan menyatakan perkara ini secara terus terang. Sebaliknya masyarakat Iban akan menyebut berandau ke pemanah nyumbuh atau kera, yang bermaksud, berbual tentang kebaikan monyet atau kera. Maksud di sebalik ungkapan ini adalah untuk menyatakan bahawa padi mereka dalam keadaan subur dan tidak diganggu oleh haiwan seperti monyet atau kera. Penggunaan ungkapan tersirat seperti ini sebenarnya bertujuan untuk mengelakkan agar hantu atau semangat jahat tidak memahami perkara yang dibincangkan iaitu tentang tanaman padi dalam keadaan yang subur atau baik. Hal ini kerana berdasarkan kepercayaan masyarakat Iban, sekiranya hantu atau semangat jahat mendengar khabar bahawa tanaman padi dalam keadaan baik, dikhuatiri akan timbul perasaan iri hati dalam kalangan makhluk tersebut, lalu mereka akan memanggil haiwan-haiwan untuk merosakkan tanaman padi manusia.
Semasa peringkat menuai padi pula, masyarakat Iban yang dikaji turut mempunyai tabu bahasa yang diamalkan. Dalam kalangan petani di Sungai Passai, kata ngetau yang bermaksud menuai, dilarang disebut secara langsung. Sebaliknya, mereka akan menggunakan ungkapan lain untuk merujuk tentang aktiviti menuai, iaitu ngambi buah rumput atau dalam bahasa Melayu bermaksud, mengambil buah rumput. Dalam hal ini, masyarakat Iban menggunakan metafora buah rumput untuk merujuk pada padi, manakala perkataan ngetau (menuai) pula digantikan dengan kata kerja ngambi (mengambil). Sebagaimana tabu bahasa yang sebelumnya, larangan menyebut atau menyatakan aktiviti menuai padi secara terang-terangan ini bertujuan untuk mengelakkan semangat jahat mengetahui bahawa aktiviti menuai padi akan atau sedang dilakukan oleh petani. Hal ini kerana masyarakat Iban percaya sekiranya semangat jahat mengetahui bahawa aktiviti menuai dijalankan, makhluk tersebut akan memanggil haiwan seperti kera, babi, landak dan seumpamanya untuk mengganggu tanaman dan aktiviti penuaian padi.
Selain penanaman padi, masyarakat Iban di Sungai Passai juga menjalankan kegiatan berburu sebagai sumber makanan tambahan. Aktiviti berburu lazimnya dilakukan pada waktu malam dan haiwan yang diperoleh antaranya ialah landak, babi hutan, tenggiling, rusa, pelanduk dan seumpamanya. Selain untuk makanan sendiri, hasil perburuan juga turut dijual di pasar tamu yang berdekatan. Dalam menjalankan aktiviti perburuan, masyarakat Iban di Sungai Passai mempunyai beberapa tabu bahasa yang menjadi panduan, memandangkan aktiviti berburu dianggap sebagai aktiviti yang berbahaya dan memerlukan penjagaan keselamatan yang rapi. Sehubungan itu, jadual 2 yang berikut menunjukkan beberapa contoh tabu bahasa dalam masyarakat Iban di Sungai Passai berhubung dengan aktiviti perburuan.

Jadual 2. Tabu bahasa dalam masyarakat Iban berkaitan aktiviti perburuan

	No.
	Tabu Bahasa 
Iban
	Bahasa 
Melayu
	Penggantian Kata/Frasa dalam bahasa Iban
	Maksud dalam Bahasa Melayu

	1.
	ngasu
	berburu
	begiga
	mencari

	2.
	nurun ngiga lauk
	turun mencari lauk (makanan)
	bejalai malam
	berjalan malam

	3.
	sakang
	ilmu pelindung/
pendiding
	baju
	baju

	4.
	antu
	hantu
	utai malam
	benda malam

	5.
	uhau 
	ular 
	utai ti panjai
	benda yang panjang



Jadual 2 menunjukkan contoh tabu bahasa Iban berkaitan aktiviti perburuan iaitu 1. ngasu, 2. nurun ngiga lauk, 3. sakang, 4. antu dan 5. uhau bisa. Kata ngasu atau dalam bahasa Melayu yang bermaksud berburu, dianggap tabu diucapkan ketika hendak menjalankan kegiatan ini. Oleh itu, orang yang ingin pergi berburu, ahli keluarga, sahabat atau jiran tetangga dilarang menyebut kata ngasu. Hal ini kerana, masyarakat Iban di Sungai Passai percaya bahawa sekiranya kata ngasu diucapkan, roh jahat akan terdengar perbualan tersebut dan boleh mengakibatkan pemburu tidak mendapat sebarang hasil atau tangkapan. Justeru untuk mengelakkan roh jahat mengganggu aktiviti perburuan, kata ngasu digantikan dengan kata begiga yang bermaksud mencari. Selain kata ngasu, ungkapan nurun ngiga lauk atau turun mencari lauk (makanan) juga dilarang diucapkan sekiranya terdapat pertanyaan tentang tujuan keluar rumah. Dengan kata lain, menyatakan tujuan secara terang-terangan iaitu nurun ngiga lauk dipercayai akan membawa nasib malang, iaitu tidak akan mendapat sebarang hasil tangkapan perburuan. Sebagai gantinya, frasa bejalai malam yang bermaksud berjalan malam, akan digunakan bagi menyatakan maksud keluar rumah untuk mencari lauk. 
Sebagai masyarakat yang masih mengamalkan amalan tradisi, masyarakat Iban di Sungai Passai, mempunyai ilmu pelindung atau pendiding yang bertujuan untuk melindungi diri daripada gangguan roh jahat atau ilmu hitam orang lain, yang dikenali sebagai sakang. Selain berfungsi sebagai perlindungan daripada terkena ilmu hitam pihak musuh atau orang lain, sakang turut digunakan ketika keluar berburu di dalam hutan. Dalam hal ini, kata sakang dilarang disebut. Justeru sebagai ganti, kata baju digunakan untuk merujuk kepada sakang. Kata baju secara tersirat mewakili maksud ilmu yang dipakai pada badan seseorang pemburu, sebagai perlindungan diri. Dengan menggunakan kata baju, roh jahat atau hantu dipercayai tidak dapat mengetahui kehadiran ilmu pelindung yang digunakan oleh seseorang yang berburu. Begitu juga dengan kata antu yang bermaksud hantu, adalah tabu disebut semasa aktiviti perburuan. Kata antu dilarang disebut, kerana masyarakat Iban percaya bahawa roh-roh jahat dan hantu sentiasa berkeliaran di dalam hutan. Justeru, sekiranya kata antu disebut secara terang-terangan, hal ini dipercayai akan menyebabkan makhluk ini datang mengganggu pemburu. Sebagai ganti, frasa utai malam yang bermaksud benda malam, akan digunakan untuk menggambarkan makhluk halus. Dengan menggunakan frasa utai malam, makhluk halus dipercayai tidak memahami perbualan orang-orang yang berburu dan tidak akan datang mengganggu mereka. 
Pentingnya menjaga tutur kata ketika berada di dalam hutan ini juga selaras dengan ungkapan masyarakat Iban yang berbunyi, antu berumah ba baruh dagu (hantu berumah di bawah dagu manusia). Ungkapan ini secara tersirat bermaksud, hantu atau roh jahat sentiasa berada di mana-mana sahaja dan oleh sebab itu, manusia perlu berhati-hati apabila bertutur kata. Semasa aktiviti memburu di dalam hutan, pemburu lazimnya berhadapan dengan berbagai-bagai haiwan yang berbahaya. Oleh itu, masyarakat Iban di Sungai Passai sentiasa berhati-hati dalam menyebut nama haiwan tertentu ketika berada di dalam hutan. Sebagai contoh, kata ulau yang bermaksud ular, tidak boleh disebut sewenang-wenangnya dalam perbualan. Berdasarkan kepercayaan masyarakat Iban, menyebut kata ulau boleh menyebabkan kecelakaan seperti terkena patukan ular atau terserempak dengan haiwan tersebut. Oleh itu, masyarakat Iban akan menggantikan kata ulau dengan ungkapan utai ti panjai yang bermaksud, benda yang panjang. 
Selain aktiviti perburuan, aktiviti mengutip hasil hutan juga menjadi sumber pendapatan ekonomi sampingan masyarakat Iban di Sungai Passai. Masyarakat Iban di Sungai Passai mengutip hasil hutan yang berupa sayur-sayuran liar seperti miding (sejenis sayur hutan popular yang digemari oleh masyarakat Sarawak), paku pakis dan kangkung; rotan, mengutip siput sungai dan mengutip buah-buahan hutan. Ketika menjalankan kerja mengutip hasil hutan ini, masyarakat Iban di Sungai Passai juga mempunyai beberapa tabu bahasa yang berkaitan, seperti yang ditunjukkan menerusi jadual 3.

Jadual 3. Tabu bahasa dalam masyarakat Iban berkaitan aktiviti mengutip hasil hutan

	No.
	Tabu Bahasa 
Iban
	Bahasa 
Melayu
	Penggantian Kata/Frasa dalam bahasa Iban
	Maksud dalam Bahasa Melayu

	1.
	bala utai 
	hasil hutan
	engkayu
	urat kayu

	2.
	ka ujan ari
	hari akan hujan
	bemua ari
	rupa hari

	3.
	pendam
	tempat perkuburan
	rumah panjai
urang/menua
urang
	rumah panjang
orang/tempat orang

	4.
	makai
	makan
	matahka lengan/meleluka jari
	mematahkan
tangan/melukakan
jari



Jadual 3 memaparkan contoh tabu bahasa berkaitan aktiviti mengutip hasil hutan iaitu 1. bala utai ulih, 2. ka ujan ari, 3. pendam dan 4. makai. Semasa kegiatan mencari hasil hutan, masyarakat Iban di Sungai Passai lazimnya tidak akan menyebut nama hasil hutan yang diperoleh. Dengan kata lain, nama sayur-sayuran atau tumbuh-tumbuhan yang dicari tidak boleh disebut secara tersurat semasa aktiviti mencari hasil hutan ini. Hal ini kerana, mereka percaya sekiranya nama tumbuhan tersebut disebut, hasil hutan yang dicari tidak akan diperoleh banyak. Sebagai ganti, masyarakat Iban menggunakan frasa engkayu, untuk merujuk pada tumbuhan-tumbuhan hutan atau sayuran yang dicari atau diperoleh.
Masyarakat Iban di Sungai Passai juga mempunyai tabu bahasa berkaitan keadaan cuaca ketika hendak mencari hasil hutan. Cuaca merupakan antara faktor yang boleh mempengaruhi perancangan perjalanan mereka untuk mengutip hasil hutan. Berdasarkan kepercayaan masyarakat Iban, semangat hutan mampu menyumpah cuaca menjadi hujan. Justeru, mereka akan berhati-hati untuk keluar rumah ketika berlaku hujan, terutamanya ketika hujan renyai-renyai. Oleh itu ketika hendak melakukan perjalanan mencari hasil hutan, masyarakat Iban tidak akan menyebut, ka ujan hari atau hari akan hujan. Sebaliknya, mereka akan menggunakan frasa bemua ari, yang bermaksud rupa hari. Dengan menggunakan ungkapan seperti bemua hari, semangat hutan yang jahat dipercayai tidak akan memahami maksud atau perkara yang dibicarakan oleh manusia. 
Semasa dalam perjalanan mengutip atau mencari hasil hutan juga, ada kalanya masyarakat Iban di Sungai Passai terjumpa atau melalui kawasan perkuburan masyarakat Iban. Dalam hal ini, masyarakat Iban lazimnya dilarang menyebut kata pendam atau tempat perkuburan, apabila mereka melalui kawasan tersebut. Bagi masyarakat Iban, sekiranya perkataan pendam disebut, hal ini menyebabkan roh jahat yang berkeliaran di kawasan perkuburan tersebut akan datang mengganggu manusia, misalnya dengan cara menyembunyikan manusia atau membuat manusia tersesat di dalam hutan. Oleh itu, masyarakat Iban lazimnya menggunakan frasa, rumah panjai urang (rumah panjang orang) atau menua urang (tempat orang), apabila hendak menyebut tentang kawasan perkuburan, agar percakapan mereka tidak difahami oleh roh-roh jahat.
Selain itu, kata makai yang bermaksud makan juga menjadi tabu diucapkan ketika berada di dalam hutan atau ketika berada di luar rumah. Masyarakat Iban di Sungai Passai percaya menyebut kata makai di luar rumah atau ketika berada di dalam hutan boleh menyebabkan puni/punik atau kempunan yang membawa kecelakaan misalnya dipatuk ular atau diganggu hantu. Tambahan pula terdapat kepercayaan dalam kalangan masyarakat Iban bahawa sekiranya hantu terdengar perbualan manusia tentang makan, maka makhluk ini akan datang berkongsi makanan dengan manusia. Oleh itu, untuk mengelakkan musibah atau kempunan, maka frasa yang digunakan oleh masyarakat Iban untuk menggantikan kata makai ialah matah ke lengan atau meleluka jari, yang secara tersiratnya mewakili konsep makna makan.
Selain penanaman padi, perburuan dan mengutip hasil hutan, masyarakat Iban di Sungai Passai turut menjalankan aktiviti perikanan. Sungai menjadi sumber makanan, manakala hasil tangkapan yang selebihnya dijual di pasar tani. Semasa menjalankan aktiviti menangkap ikan, masyarakat Iban di Sungai Passai juga mempunyai beberapa tabu bahasa yang berkaitan aktiviti ini, seperti yang dipaparkan menerusi jadual 4.
	






Jadual 4. Tabu bahasa dalam masyarakat Iban berkaitan aktiviti perikanan

	No.
	Tabu Bahasa 
Iban
	Bahasa 
Melayu
	Penggantian Kata/Frasa dalam bahasa Iban
	Maksud dalam Bahasa Melayu

	1.
	nurun berikan/nyala/nubai
	turun memancing/
menjala/menuba
	ka ngabas rau ba
sungai
	melawat sungai

	2.
	baya
	buaya
	jaguk
	dagu

	3.
	mayuh ikan
	banyak ikan
	nyaru ikan
	ada ikan

	4.
	lapau
	lapar
	nadai agi puak engkubung tu
	tiada sudah isi dalam
simpanan ini

	5.
	ngetu makai
	berhenti untuk makan/rehat makan
	nekuka lengan
	lipat lengan



Jadual 4 memaparkan beberapa contoh tabu bahasa berkaitan aktiviti perikanan iaitu 1. nurun berikan/nyala/nubai, 2. baya, 3. mayuh ikan, 4. lapau dan 5. ngetu makai. Sebagaimana dengan kegiatan berburu, sesiapa yang ingin keluar rumah untuk menangkap ikan juga lazimnya dilarang menyebut secara jelas tentang aktiviti tersebut. Dengan kata lain, ungkapan seperti nurun berikan/nyala/nubai atau dalam bahasa Melayu bermaksud, turun mencari ikan/menjala/menuba ikan adalah tabu dibicarakan. Sebaliknya, terdapat ungkapan lain yang digunakan oleh masyarakat Iban di Sungai Passai untuk menggantikan ungkapan yang dilarang tersebut,  misalnya ka ngabas rau ba sungai yang bermaksud, melawat sungai. Ungkapan ka ngabas rau ba sungai (melawat sungai) secara tersiratnya mewakili maksud atau tujuan aktiviti mencari ikan, menjala atau menuba ikan di sungai. Semasa menjalankan aktiviti perikanan juga, sekiranya hasil tangkapan ikan yang diperoleh adalah banyak, masyarakat Iban di Sungai Passai lazimnya tidak akan menyatakan perkara ini secara jelas atau mengujarkan frasa, mayuh ikan (banyak ikan). Hal ini kerana berdasarkan kepercayaan mereka, sekiranya roh-roh jahat yang terdengar ungkapan tersebut, roh-roh jahat akan mengganggu aktiviti tangkapan ikan. Sebagai ganti, masyarakat Iban akan menggunakan frasa atau ungkapan, nyaru ikan yang bermaksud ada ikan. 
Ketika menjalankan aktiviti menangkap ikan juga, perkataan yang berkaitan dengan aktiviti makan misalnya lapau (lapar) dan ngetu (berhenti/rehat makan) juga adalah tabu diujarkan. Masyarakat Iban di Sungai Passai percayai bahawa perkara-perkara yang berkaitan aktiviti makan ini tidak boleh diujarkan ketika dalam perjalanan mencari rezeki kerana ia boleh mengakibatkan mala petaka oleh sebab kempunan. Mala petaka boleh berupa kemalangan di sungai, dimakan buaya ataupun diganggu oleh penjaga Sungai Passai. Justeru, terdapat ungkapan lain yang digunakan sebagai ganti bagi kedua-dua ungkapan tabu tersebut iaitu ungkapan, nadai agi puak engkubung tu (tiada sudah isi dalam simpanan ini), bagi menggantikan kata lapau (lapar); manakala ungkapan nekuka lengan (lipat lengan) pula digunakan untuk menggantikan ungkapan ngetu makai (berhenti untuk makan/rehat makan).
Bahagian ini telah membincangkan jenis dan fungsi tabu bahasa dalam kegiatan pertanian masyarakat Iban di Sungai Passai, Sibu Sarawak. Penggunaan tabu bahasa tersebut meliputi kegiatan penanaman padi, perburuan, pengutipan hasil hutan dan perikanan. Tabu bahasa yang diamalkan dalam kegiatan ekonomi masyarakat Iban di Sungai Passai adalah berfungsi untuk menjaga kesejahteraan sosial dalam masyarakat, untuk mengelakkan berlakunya bahaya atau mala petaka dan bagi memastikan hasil pendapatan yang menguntungkan. Bahagian yang seterusnya akan membincangkan faktor penggunaan tabu bahasa dalam kegiatan ekonomi masyarakat Iban di Sungai Passai.

Faktor penggunaan tabu bahasa 

Penggunaan tabu bahasa dalam kegiatan ekonomi masyarakat Iban di Sungai Passai, Sibu Sarawak dipengaruhi oleh beberapa faktor. Berdasarkan hasil temu bual terhadap responden masyarakat Iban di Sungai Passai, terdapat tiga faktor utama yang dikenal pasti mempengaruhi penggunaan tabu bahasa dalam kegiatan ekonomi masyarakat Iban. Faktor pertama disebabkan oleh budaya tradisi yang diwarisi daripada nenek moyang masyarakat Iban. Sejak turun temurun, tabu bahasa diamalkan untuk melindungi masyarakat Iban daripada ditimpa mala petaka ataupun bahaya. Dalam hal ini, masyarakat Iban di Sungai Passai sentiasa berpegang kepada warisan budaya atau adat istiadat yang diwarisi daripada golongan tua atau nenek moyang mereka, termasuklah pantang larang bahasa dalam pelbagai kegiatan hidup mereka. Malah berdasarkan hasil temu bual yang dijalankan ke atas responden masyarakat Iban di Sungai Passai, mereka percayai bahawa penggunaan tabu bahasa boleh mempengaruhi kelancaran aktiviti ekonomi mereka. 
Masyarakat Iban juga sentiasa melakukan aktiviti ekonomi bersama-sama tetangga dan  saudara-mara, malah tinggal dalam rumah panjang yang sama. Justeru dari sudut budaya, masyarakat Iban di Sungai Passai menitikberatkan kesantunan berbahasa demi mengekalkan kesejahteraan dalam masyarakat. Dalam hal ini, sudah menjadi budaya masyarakat Iban bahawa ketika melakukan sesuatu pekerjaan, mereka tidak digalakkan bercakap banyak atau berbual secara berlebih-lebihan. Malah, menegur atau membicarakan sesuatu perkara secara terang-terangan juga dianggap tidak sopan dalam masyarakat Iban. Sebagai contoh, menegur atau membicarakan tentang tanaman padi jiran tetangga yang tidak subur atau diganggu oleh haiwan liar dianggap kurang sopan. Hal ini dikhuatiri boleh menyebabkan perasaan tersinggung terhadap pihak yang ditanya. Begitu juga ketika menjalankan aktiviti ekonomi di kawasan sungai atau di dalam hutan, masyarakat Iban tidak seharusnya bercakap banyak, berbual-bual atau bercerita, sehingga menyebabkan mereka lalai dengan keadaan sekeliling yang mungkin membahayakan keselamatan diri. 
Hasil temu bual juga menunjukkan bahawa faktor sikap merupakan adalah antara faktor yang mempengaruhi kewujudan dan penggunaan tabu bahasa dalam masyarakat Iban di Sungai Passai. Masyarakat Iban pada umumnya dikenali sebagai masyarakat yang mudah mesra terhadap orang lain. Walau bagaimanapun, masyarakat Iban di Sungai Passai mempunyai sikap mudah mempercayai khabar angin, menerusi perkongsian cerita secara lisan sesama jiran tetangga. Khabar angin walaupun tidak keseluruhannya adalah palsu, namun apabila terdapatnya unsur tokok tambah, hal ini menyebabkan sesuatu cerita atau berita itu menjadi serius tahapnya dan terus tersebar dalam kalangan masyarakat Iban di Sungai Passai. Sebagai contoh, sekiranya ada anggota masyarakat Iban dari kampung yang lain meninggal kerana dimakan buaya ketika memancing di sungai, pasti timbul beberapa versi cerita atau berita tentang punca kematian tersebut. Antaranya individu atau mangsa tersebut dikatakan tidak mematuhi tabu bahasa atau melanggar pantang larang yang ditetapkan. Berita sedemikian akan mempengaruhi anggota masyarakat yang lain, mempercayai dan mengamalkan tabu bahasa yang berkaitan. Selain itu, generasi muda masyarakat Iban di Sungai Passai juga mempunyai sikap yang patuh terhadap generasi tua. Bagi mereka, generasi tua merupakan pihak yang mempunyai tahap pengetahuan yang tinggi dalam pelbagai perkara berkaitan baik atau buruk mahupun perkara yang betul atau salah. Justeru, apa-apa bentuk pantang larang bahasa yang dikemukakan oleh golongan tua, lazimnya akan dipatuhi atau diamalkan oleh generasi muda masyarakat Iban di Sungai Passai.
Faktor taraf hidup masyarakat Iban di Sungai Passai yang masih rendah juga turut mempengaruhi penggunaan tabu bahasa. Daripada segi kemudahan asas, bekalan elektrik di kawasan ini bersumberkan generator dan menggunakan lampu minyak tanah pada waktu malam. Malah, hampir kebanyakan golongan masyarakat Iban di sini tidak mempunyai pendidikan formal, sementara golongan muda masa kini pula hanya bersekolah sehingga tingkatan lima. Dalam keadaan ini, tabu bahasa dan pantang larang tradisi yang lain menjadi satu keutamaan dalam kehidupan masyarakat Iban di Sungai Passai. Sebagaimana hasil temu bual dengan informan, mereka menyatakan bahawa keadaan tersebut secara tidak langsung membentuk pemikiran dan kepercayaan masyarakat terhadap kesan amalan tabu bahasa dalam kegiatan ekonomi mereka. Dengan kata lain, kurangnya pendedahan pendidikan formal menyebabkan sebahagian besar anggota masyarakat mempercayai bahawa kesan negatif akan berlaku sekiranya mereka tidak mengamalkan tabu bahasa. Sebagai contoh, apabila mereka gagal memperoleh hasil perburuan ataupun hasil tanaman yang tidak begitu lumayan, mereka berfikir bahawa perkara tersebut disebabkan oleh pelanggaran tabu bahasa yang telah menimbulkan kemarahan semangat hutan. Keseluruhannya, faktor budaya tradisi, faktor sikap dan faktor taraf hidup merupakan faktor yang menyumbang kepada penggunaan tabu bahasa dalam kegiatan ekonomi masyarakat Iban di Sungai Passai.


Kesimpulan

Makalah ini telah membincangkan kewujudan tabu bahasa dalam aktiviti ekonomi masyarakat Iban di Sungai Passai, Sibu Sarawak. Persoalan pertama yang difokuskan dalam makalah ini, iaitu berkaitan dengan jenis tabu bahasa yang diamalkan oleh masyarakat Iban dalam aktiviti penanaman padi, perikanan, perburuan dan pengutipan hasil hutan. Seterusnya dibincangkan juga fungsi penggunaan tabu bahasa tersebut. Penggunaan tabu bahasa dalam keempat-empat aktiviti ekonomi tersebut didapati berfungsi untuk mengekalkan kesejahteraan anggota masyarakat, semasa menjalankan aktiviti ekonomi. Selain itu, amalan tabu bahasa juga bertujuan untuk menjamin hasil pendapatan yang lumayan. Selanjutnya perbincangan dalam makalah ini juga telah menyatakan tiga faktor utama yang mempengaruhi penggunaan tabu bahasa dalam aktiviti ekonomi masyarakat Iban di sungai Passai. Tiga faktor yang dikenal pasti iaitu faktor budaya tradisi yang telah sebati dengan kehidupan mereka sejak turun-temurun, faktor sikap dan faktor taraf hidup masyarakat Iban yang dikaji. Keseluruhannya, seperti masyarakat yang lain, kewujudan tabu bahasa dalam aktiviti ekonomi masyarakat Iban di Sungai Passai, memperlihatkan keunikan mereka sebagai masyarakat peribumi yang masih berpegang teguh kepada pantang larang dan adat tradisi. Diharapkan kajian-kajian yang selanjutnya akan meneliti sejauh manakah amalan tabu bahasa ini mempengaruhi atau memberi kesan positif terhadap perkembangan ekonomi masyarakat Iban di Sungai Passai pada hari ini.

